ai4bharat/Pralekha huggingface dataset:
सांस्कृतिक मंत्रालय
उपराष्ट्रपतींच्या हस्ते कला प्रदर्शन क्षेत्रातील 84 कलाकारांना संगीत नाटक अकादमी अमृत पुरस्कार प्रदान , महाराष्ट्रातील 7 जणांचा पुरस्कार विजेत्यांमध्ये समावेश
भारताच्या गौरवशाली सांस्कृतिक वारशाचा प्रसार आणि प्रतिभावंत कलाकारांना प्रोत्साहन देण्याच्या गरजेवर उपराष्ट्रपतींनी दिला भर
संगीत नाटक अकादमी अमृत पुरस्कार हा आपल्या प्रतिष्ठित कलाकारांसाठी एक मोठा सन्मान आणि ओळख आहे - अर्जुन राम मेघवाल
आपले बुजुर्ग कलाकार हे सांस्कृतिक मूल्यांनी समृद्ध अशा आपल्या प्राचीन संस्कृतीचे नेतृत्व करत आहेत - मीनाक्षी लेखी
उपराष्ट्रपती जगदीप धनखड यांनी स्वातंत्र्याच्या अमृत महोत्सवानिमित्त 75 वर्षांपेक्षा अधिक वयाच्या भारतातील कला क्षेत्रातील 84 कलाकारांना संगीत नाटक अकादमी अमृत पुरस्कार प्रदान केले, ज्यांना त्यांच्या आतापर्यंतच्या कारकिर्दीत राष्ट्रीय स्तरावरील एकही सन्मान मिळालेला नाही.
पुरस्कार विजेत्यांमध्ये महाराष्ट्रातील 7 कलाकारांचा समावेश आहे. यात लोककर्मी हरिश्चंद्र बोरकर, कथक कलाकार चरण गिरधर चांद, पद्मा शर्मा, लोककला संशोधक प्रभाकर मांडे , लोक संगीत  भिकल्या धिंडा, सतारवादक शंकर अभ्यंकर , उस्मान अब्दुल करीम खान यांचा समावेश आहे.
कायदा आणि न्याय मंत्री  आणि सांस्कृतिक आणि संसदीय कामकाज राज्यमंत्री अर्जुन राम मेघवाल आणि सांस्कृतिक आणि परराष्ट्र व्यवहार राज्यमंत्री मीनाक्षी लेखी , संगीत नाटक अकादमीच्या अध्यक्ष डॉ.संध्या पुरेचा.यांच्या उपस्थितीत आज नवी दिल्लीत विज्ञान भवन येथे एका विशेष समारंभात उपराष्ट्रपतींच्या हस्ते संगीत नाटक अकादमी अमृत पुरस्कार प्रदान करण्यात आले.
यावेळी बोलताना उपराष्ट्रपती जगदीप धनखड यांनी भारताच्या 5 हजार वर्षे जुन्या गौरवशाली सांस्कृतिक वारशाचा प्रसार करण्याच्या गरजेवर भर दिला. त्यांनी माध्यमांना आपल्या सांस्कृतिक वारशाचा आदर करण्याचे आवाहन केले आणि आपल्या कलाकारांना रचनात्मक पद्धतीने संरक्षण, समर्थन आणि सहाय्य करण्याची गरज व्यक्त केली.
यावेळी बोलताना सांस्कृतिक आणि संसदीय कामकाज राज्यमंत्री अर्जुन राम मेघवाल म्हणाले की, संगीत, नृत्य आणि नाट्य क्षेत्रात अथक परिश्रम करणाऱ्या दिग्गज व्यक्तींचा आज आपण सन्मान करत आहोत ही अभिमानाची गोष्ट आहे.
यावेळी सांस्कृतिक आणि परराष्ट्र व्यवहार राज्यमंत्री मीनाक्षी लेखी म्हणाल्या की, भारत हा विविधतेत एकता असलेला देश आहे आणि कित्येक शतकांपासून विविध नृत्य, संगीत आणि नाट्य प्रकार अस्तित्वात आहेत. आपले बुजुर्ग कलाकार हे आपल्या सांस्कृतिक मूल्यांनी समृद्ध प्राचीन संस्कृतीचे नेतृत्व करत आहेत.
संगीत नाटक अकादमी अमृत पुरस्कार हा परफॉर्मिंग आर्ट क्षेत्रातील कलाकार तसेच गुरु आणि विद्वानांना दिला जाणारा राष्ट्रीय सन्मान आहे. 1,00,000/-  ताम्रपत्र आणि शाल असे या पुरस्काराचे स्वरूप आहे.
पुरस्कार विजेत्यांमध्ये हिंदुस्थानी कंठ्य साठी रघुबीर मलिक आणि दिना नाथ मिश्रा, कर्नाटक कंठ्य साठी गोवरी कुप्पुस्वामी आणि अनसूया कुलकर्णी, भरतनाट्यमसाठी ललिता श्रीनिवासन आणि विलासिनी देवी कृष्णपिल्लई तर कुचीपुडी आणि ओडीशीसाठी अनुक्रमे स्मिता शास्त्री आणि कुमकुम लाल यांचा समावेश आहे. लोकसंगीतातील पुरस्कार विजेत्यांमध्ये झारखंडमधील महाबीर नायक , महाराष्ट्रातील हरिश्चंद्र प्रभाकर बोरकर यांचा समावेश आहे.
संगीत नाटक अकादमी अमृत पुरस्कार विजेत्यांच्या अधिक माहितीसाठी खाली लिंक दिली आहे:
Amrit Award Citation 2023 .pdf
State wise list of Amrit Awardees .pdf
पंतप्रधान कार्यालय
श्री गुरु तेग बहादूरजींच्या हौतात्म्य दिनी पंतप्रधानांनी केले अभिवादन
नवी दिल्ली, 28 नोव्हेंबर 2022
पंतप्रधान नरेंद्र मोदी यांनी श्री गुरु तेग बहादूरजींच्या हौतात्म्य दिनी त्यांना अभिवादन केले आहे.
पंतप्रधानांनी ट्वीट केले आहेः
"श्री गुरु तेग बहादूरजींच्या हौतात्म्य दिनी मी त्यांना अभिवादन करतो. त्यांचे शौर्य आणि त्यांचे सिद्धांत आणि आदर्श याविषयीची अढळ वचनबद्धता यासाठी जगभरात त्यांना गौरवले जाते. त्यांनी हुकूमशाही आणि अन्याय यांच्यासमोर झुकण्यास नकार दिला होता. त्यांची शिकवण आपल्याला नेहमीच प्रेरणा देत राहील."
S.Tupe/S.Patil/P.Malandkar
सोशल मिडियावर आम्हाला फॉलो करा:@PIBMumbai /PIBMumbai /pibmumbai pibmumbai[at]gmail[dot]com /PIBMumbai /pibmumbai
(
अर्थ मंत्रालय
पाच लाख रुपयांची लाच स्वीकारल्या प्रकरणी सीबीआयकडून सीजीएसटीच्या एका अधीक्षकाला अटक, तपासादरम्यान सुमारे 42.70 लाख रुपये केले हस्तगत
मुंबई येथील भिवंडी आयुक्तालयाच्या अंतर्गत येणाऱ्या केंद्रीय वस्तू आणि सेवा कर विभागातल्या  एका अधीक्षकाला तक्रारदाराकडून 5 लाख रुपयांची लाच मागितल्या आणि स्वीकारल्याप्रकरणी सीबीआयने अटक केली आहे.
मुंबई येथील भिवंडी आयुक्तालयाच्या अंतर्गत येणाऱ्या केंद्रीय वस्तू आणि सेवा कर विभागातल्या  या अधीक्षकाविरोधात आलेल्या तक्रारीवरून सीबीआयने त्याच्यावर गुन्हा दाखल केला आहे.
कंपनीच्या प्रलंबित जीएसटी  प्रकरणात तडजोड करण्यासाठी या अधीक्षकाने कंपनीकडे पहिल्यांदा 30 लाख रुपयांची लाच मागितली होती. मात्र या प्रकरणी 15 लाख रुपये लाच देण्याचे संगनमताने निश्चित करण्यात आले. तक्रारदाराकडून ठरलेल्या एकूण रकमेपैकी 5 लाख रुपयांचा पहिला हप्ता लाच म्हणून स्वीकारताना सीबीआयने आरोपीला सापळा रचून रंगेहात पकडले.
आरोपीच्या मुंबई आणि गाझियाबाद येथील कार्यालयांची आणि घरांची झडती घेतली असता त्याच्याकडून 42.70 लाख  रुपयांची रक्कम आणि जंगम/स्थावर मालमत्तेशी संबंधित कागदपत्रे आणि इतर गैरव्यवहारांचे दस्तऐवज हस्तगत करण्यात आले.
अटक केलेल्या आरोपीला आज मुंबईतल्या सीबीआय प्रकरणांसाठी नियुक्त विशेष न्यायाधीशांसमोर हजर केले असता त्याला 21.08.2023 पर्यंत पोलीस कोठडी सुनावण्यात आली.
स्रोत: सेंट्रल ब्युरो ऑफ इन्वेस्टिगेशन 

5-बी, सीजीओ कॉम्प्लेक्स, लोधी रोड
नवी दिल्ली-110003
आरोग्य आणि कुटुंब कल्याण मंत्रालय
कोविड – 19 बाबत अद्ययावत माहिती
देशव्यापी लसीकरण मोहिमेअंतर्गत आतापर्यंत एकूण 127 कोटी 93 लाख मात्रा देण्यात आल्या
भारतातील उपचाराधीन रुग्णांची संख्या 98,416; गेल्या 552 दिवसांतील सर्वात कमी संख्या
उपचाराधीन रुग्णांची संख्या एकूण रुग्णसंख्येच्या 1% पेक्षा कमी आहे, सध्या त्याचे प्रमाण 0.28% आहे; मार्च 2020 पासून सर्वात कमी
सध्या रुग्ण बरे होण्याचा दर 98.35%
गेल्या 24 तासात 8,834 रुग्ण बरे झाले, एकूण बरे झालेल्या रुग्णांची संख्या वाढून 3,40,69,608
गेल्या 24 तासात 8,306 नवीन रुग्णांची नोंद झाली
दैनंदिन पॉझिटिव्हिटी दर  गेले 63 दिवस 2% पेक्षा कमी
साप्ताहिक पॉझिटिव्हिटी दर  गेले 22 दिवस % पेक्षा कमी
आतापर्यंत एकूण 64.82 कोटी चाचण्या करण्यात आल्या
अर्थ मंत्रालय
आयकर विभागाचे मुंबईसह विविध ठिकाणी छापे
नवी दिल्ली, 5 ऑगस्ट 2022
आयकर विभागाने 28.07.2022 रोजी एका प्रख्यात म्युच्युअल फंड कंपनीच्या इक्विटीचे माजी फंड व्यवस्थापक आणि संबंधित शेअर ब्रोकर, मध्यस्थ आणि एंट्री ऑपरेटर यांच्या विरोधात तपास आणि जप्तीची कारवाई केली. ही तपास मोहीम, कंपनीच्या मुंबई, अहमदाबाद, वडोदरा, भूज आणि कोलकाता येथील 25 पेक्षा जास्त संकुलांमध्ये राबवण्यात आली.
या तपास मोहिमेमधून, कागदपत्रे आणि डिजिटल डेटाच्या स्वरूपातील गुन्हेगारी स्वरूपाचे विविध पुरावे हस्तगत करण्यात आले. विविध व्यक्तींकडून नोंदवण्यात आलेल्या शपथ पत्रांसह हस्तगत करण्यात आलेल्या अन्य पुराव्यांमधून प्रत्यक्षदर्शी पुरावे उघडकीला आले आहेत. यामधून असे आढळून आले आहे की संबंधित फंड मॅनेजर आणि मुख्य व्यापारी हे ब्रोकर्स/मध्यस्थ आणि परदेशातील विशिष्ट अधिकारक्षेत्रातल्या व्यक्तींना व्यापाराशी संबंधित विशिष्ट माहिती पुरवत होते. दोषी व्यक्तींनी या माहितीचा वापर करून शेअर बाजारात स्वतःच्या अथवा आपल्या ग्राहकाच्या खात्याद्वारे व्यवहार करून बेकायदेशीरपणे नफा कमावला. फंड मॅनेजर आणि त्यांच्या कुटुंबातील सदस्यांसह या व्यक्तींनी आपल्या जबानीमधून कबूल केले आहे की वरील व्यवहारातून प्राप्त झालेली बेहिशेबी रोकड मुख्यतः कोलकाता येथील शेल संस्थांद्वारे त्यांच्या बँक खात्यांमध्ये पाठवली गेली. या बँक खात्यांमधून ही रक्कम भारतामधील कंपन्या/संस्थांची बँक खाती आणि कमी कर लागू असलेल्या अन्य अधिकार क्षेत्रात वळवण्यात आली. जप्त करण्यात आलेल्या पुराव्यांमधून माजी फंड मॅनेजर, मध्यस्थ, शेअर ब्रोकर्स आणि एंट्री ऑपरेटर यांच्यातील संबंध उघडकीला आला आहे. रोख कर्ज, मुदत ठेवी, स्थावर मालमत्ता आणि त्यांचे नूतनीकरण इत्यादींमधील मोठ्या प्रमाणातील बेहिशेबी गुंतवणुकीचे पुरावे देखील हस्तगत करण्यात आले आहेत. 20 पेक्षा जास्त लॉकर्स गोठवण्यात आले आहेत. आतापर्यंत रु. 55 कोटी पेक्षा जास्त बेहिशेबी ठेवींचा तपास लागला आहे.
पुढील तपास सुरू आहे.
S.Patil/R.Agashe/P.Malandkar
सोशल मिडियावर आम्हाला फॉलो करा:@PIBMumbai /PIBMumbai /pibmumbai pibmumbai[at]gmail[dot]com /PIBMumbai /pibmumbai
(Visitor Counter : 107
कोळसा मंत्रालय
कोळशाच्या आयातीत 2019-20 मधील 248 दशलक्ष टनांवरून 2021-22 मध्ये 209 दशलक्ष टन इतकी घट
ऊर्जा क्षेत्रातील कोळशाची आयात 40 टक्क्यांनी घटली
2021-22 मध्ये कोळशाच्या एकूण उत्पादनात 61 दशलक्ष टनांची वृध्दी झाली
नवी दिल्ली, 2 जून 2022
कोळशाची आयात,जी 2019-20 मध्ये 248 दशलक्ष टन  इतक्या उच्च स्तरावर पोहोचली होती, त्यामध्ये पुढील दोन वर्षात सातत्याने घट झाली आहे. 2020-21 मध्ये 215 दशलक्ष टन आणि पुढे 2021-22 मध्ये 209 दशलक्ष टनांपर्यंत खाली आली आहे.
वास्तविक कोळशाच्या मागणीत 2019-20 मध्ये 956 दशलक्ष टनांवरून 2021-22 मध्ये 1027 दशलक्ष टनांपर्यंत सतत वाढ होऊनही, कोळशाची आयात वाढलेली नाही. 2009-10 ते 2013-14 या कालावधीत कोळशाची आयात 22.86% अशा वार्षिक चक्रवाढीच्या गतीने  वाढली.या वार्षिक चक्रवाढीच्या गतीने , कोळशाची आयात 2020-21 मध्ये 705 दशलक्ष टन आणि पुढे 2021-22 मध्ये 866 दशलक्ष टन वर पोहोचली असती.देशांतर्गत पुरवठा कायम ठेवूनच कोळशाची ही आयातीतली वाढ नियंत्रणात ठेवली जाऊ शकते.
अखिल भारतीय कोळसा उत्पादन 2020-21 मध्ये 716 दशलक्ष टन वरून 2021-22 मध्ये 777 दशलक्ष टन पर्यंत वाढले आहे परिणामी 61 दशलक्ष टन इतकी वाढ झाली आहे. त्यामुळे, 2020-21 मधील मागणीत 906 दशलक्ष टन वरून 2021-22 मध्ये 1027 दशलक्ष टन पर्यंत सतत प्रचंड वाढ होऊनही, 2020-21 मधील देशांतर्गत उत्पादन 691 दशलक्ष टन आणि 2021-22 मध्ये 818 दशलक्ष टनांपर्यंत वाढल्यामुळे कोळशाची ही आयात रोखली गेली असू शकेल.
2020-21 मध्ये 101 दशलक्ष टन ते 2021-22 मध्ये 104 दशलक्ष टनाने देशांतर्गत संप्रेषण केवळ ऊर्जा क्षेत्रासाठीच नाही तर बिगर-उर्जा क्षेत्रात देखील वाढलेले आहे.
2021-22 मध्ये कोळशाच्या आयातीतील घट मुख्यत्वे ऊर्जा क्षेत्रातील आयात कमी झाल्यामुळे झाली आहे; जी 2020-21 मध्ये 45 दशलक्ष टनांवरून 2021-22 मध्ये 27 दशलक्ष टनांपर्यंत खाली आली, म्हणजे जवळजवळ 40% ची घसरण झाली आहे. 2021-22 मधील उर्जा क्षेत्रासाठी कोळशाच्या आयातीची तुलना 2019-20 च्या कोविडपूर्व वर्षाशी केली तर ही घट अधिक तीव्र झालेली दिसून येते,जेव्हा ही आयात 69 दशलक्ष टन इतकी होती.देशातील एकूण औष्णिक उर्जा उत्पादन 2020-21 मध्ये 1032 BU वरून 2021-22 मध्ये 1115 BU पर्यंत वाढले आहे, त्यात 83 BU ची निव्वळ वाढ झाली आहे आणि टक्केवारीच्या दृष्टीने ती जवळजवळ 8% आहे.
स्टील क्षेत्रात मोठ्या प्रमाणात वापरल्या जाणाऱ्या कोकिंग कोळशाच्या आयातीत 2021-22 मध्ये 11.65% वाढ होऊन ती 57 एमटी इतकी झाली होती.तथापि, 2019-20 या वर्षी कोविडपूर्व वर्षाच्या तुलनेत, कोकिंग कोळशाच्या आयातीत झालेली वाढ सुमारे 10 टक्के आहे.
S.Patil/S.Patgaonkar/P.Malandkar
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 129
आरोग्य आणि कुटुंब कल्याण मंत्रालय
कोविड कार्यकारी गटाच्या सल्ल्यानुसार कोव्हीशील्ड लसीच्या दोन मात्रांमधील अंतर 6-8 आठवड्यांपासून 12-16 आठवड्यांपर्यंत वाढविण्यात आले
नवी दिल्ली, 13 मे 2021
डॉ. एन. के. अरोरा यांच्या अध्यक्षतेखालील कोविड कार्यकारी गटाने, कोव्हीशील्ड लसीच्या पहिल्या आणि दुसऱ्या मात्रेमधील अंतर 12 ते 16 आठवड्यांपर्यंत वाढवण्याची शिफारस केली आहे. कोव्हीशिलड लसीच्या दोन मात्रांमधील विद्यमान अंतर 6-8 आठवडे आहे.
विशेषतः ब्रिटनमधील उपलब्ध वास्तववादी पुराव्यांच्या आधारे, कोविड -19 कार्यकारी गटाने कोव्हीशिल्ड लसीच्या दोन मात्रांमधील अंतर 12-16 आठवड्यांपर्यंत वाढवण्यासाठी सहमती दर्शविली.
कोविड कार्यकारी गटात खालील सदस्यांचा समावेश आहे:
1 . डॉ एन के अरोरा,संचालक ,आयएनसीएलएएन ट्रस्ट
2 . डॉ. राकेश अग्रवाल , संचालक आणि अधिष्ठाता , जीआयपीएमईआर, पुडुचेरी
3. डॉ. गगनदीप कांग, प्राध्यापक, ख्रिश्चन वैद्यकीय महाविद्यालय,वेल्लोर
4. डॉ. जे.पी.मुललीयाल,निवृत्त प्राध्यापक,ख्रिश्चन वैद्यकीय महाविद्यालय,वेल्लोर
5. डॉ. नवीन खन्ना, गट नेते , आंतरराष्ट्रीय जनुकीय अभियांत्रिकी आणि जैव तंत्रज्ञान केंद्र , जेएनयू, नवी दिल्ली
6. डॉ. अमूल्य पांडा,संचालक, भारतीय रोगप्रतिकारशास्त्र संस्था , नवी दिल्ली
7. डॉ. व्ही. जी. सोमाणी, भारतीय औषध महानियंत्रक , भारत सरकार
कोविड कार्यकारी गटाची शिफारस, नीति आयोग  चे सदस्य डॉ. व्ही के पॉल यांच्या अध्यक्षतेखाली कोविड -19 लसीसंदर्भातील राष्ट्रीय तज्ञ गट  ने 12 मे 2021 रोजी झालेल्या बैठकीत स्वीकारली.
केंद्रीय आरोग्य आणि कुटुंब कल्याण मंत्रालयानेही, कोव्हीशील्ड लसीच्या पहिल्या आणि दुसऱ्या मात्रेमधील अंतर 12 ते 16 आठवड्यांपर्यंत वाढविण्याची कोविड कार्यकारी गटाची ही शिफारस मान्य केली आहे.
Jaydevi PS/S.Chavan/P.Malandkar
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(
अल्पसंख्यांक मंत्रालय
कोविड पार्श्वभूमीवर हज 2021, राष्ट्रीय-आंतरराष्ट्रीय मार्गदर्शक तत्त्वांवर अवलंबून असेल: मुख्तार अब्बास नक्वी
नवी दिल्ली, 19 ऑक्टोबर 2020
कोविडच्या पार्श्वभूमीवर हज 2021, राष्ट्रीय आंतरराष्ट्रीय मार्गदर्शक तत्त्वांवर अवलंबून असेल असे केंद्रीय अल्पसंख्याक मंत्री मुख्तार अब्बास नक्वी यांनी आज सांगितले. नवी दिल्लीत केंद्रिय मंत्री मुख्तार अब्बास नक्वी यांच्या अध्यक्षतेखाली हज 2021 ची आढावा बैठक झाली, त्यावेळी ते बोलत होते.
हज 2021 जून-जुलै महिन्यात होणार आहे, परंतु कोरोना आपत्ती आणि त्यावरील परिणामांचा सखोल आढावा घेऊन आणि सौदी अरेबिया आणि भारत सरकारच्या लोकांच्या आरोग्यासाठी आणि सुरक्षेसाठी मार्गदर्शक तत्त्वे लक्षात घेऊन हज 2021 संदर्भात अंतिम निर्णय घेण्यात येईल.
कोरोना साथीच्या आजारामुळे मार्गदर्शक तत्त्वे लक्षात घेऊन हज व्यवस्थेमध्ये मोठ्या प्रमाणात बदल घडून येऊ शकतो. यामध्ये भारत आणि सौदी अरेबियामधील निवास व्यवस्था, वाहतूक, आरोग्य आणि इतर व्यवस्था समाविष्ट आहेत. कोरोना महामारीच्या पार्श्वभूमीवर यात्रेकरूंची आरोग्य सुरक्षा सर्वात महत्वाची आहे असे नक्वी म्हणाले.
कोरोनामुळे 1 लाख 23 हजार लोक हज 2020 ला जाण्यास असमर्थ ठरले. भारतातील हज च्या डिजिटल प्रक्रियेमुळे या लोकांना 2100 कोटी डीबीटीमार्फत कोणत्याही कपातीशिवाय परत केले गेले आहे, असे नक्वी यांनी यावेळी सांगितले. सौदी अरेबियाच्या सरकारने 2018-19 साठी हज यात्रेकरूंच्या वाहतुकीसाठीचे सुमारे 100 कोटी रुपये परत केले आहेत.
याशिवाय गेल्या तीन वर्षातील हज यात्रेकरूंच्या सुमारे 514 कोटींच्या पैशांची रक्कमही कोरोना कालावधीत परत करण्यात आल्याचेही नकवी म्हणाले. हज प्रक्रियेच्या इतिहासात प्रथमच असे करण्यात आले आहे.M.Chopade/S.Tupe/D.Rane
सोशल मिडियावर आम्हाला फॉलो करा@PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 142
पंतप्रधान कार्यालय
पंतप्रधान नरेंद्र मोदी यांच्या हस्ते उद्या डॉ बाळासाहेब विखे पाटील यांच्या आत्मचरित्राचे प्रकाशन तसेच विखे पाटील यांच्या सन्मानार्थ प्रवरा ग्रामीण शिक्षण संस्थेला त्यांचे नाव देण्याचा कार्यक्रम
नवी दिल्ली, 12 ऑक्टोबर 2020
पंतप्रधान नरेंद्र मोदी यांच्या हस्ते उद्या, म्हणजेच 13 ऑक्टोबर 2020 रोजी सकाळी 11 वाजता व्हिडीओ कॉन्फरंन्सिंग च्या माध्यमातून डॉ बाळासाहेब विखे पाटील यांच्या आत्मचरित्राचे प्रकाशन होणार आहे. तसेच विखे पाटील यांच्या सन्मानार्थ प्रवरा ग्रामीण शिक्षण संस्थेचे नामांतर करुन, त्या संस्थेला ‘लोकनेते डॉ बाळासाहेब विखे पाटील प्रवरा ग्रामीण शिक्षण संस्था’ असे नाव दिले जाणार आहे.
डॉ बाळासाहेब विखे पाटील यांनी अनेकदा लोकसभेत अहमदनगर जिल्ह्याचे प्रतिनिधित्व केले होते. त्यांचे आत्मचरित्र, “देह वेचावा कारणी” ,त्यांच्या प्रदीर्घ सामाजिक आणि राजकीय कारकीर्दीतील त्याच्या सेवाव्रती जीवनाचा आणि कृषी तसेच सहकार क्षेत्रात त्यांनी केलेल्या विविध पथदर्शी कामांचा आलेख मांडणारे आहे.
अहमदनगर जिल्ह्यात लोणी येथे, 1964 साली प्रवरा ग्रामीण शिक्षण संस्थेची स्थापना करण्यात आली. ग्रामीण विद्यार्थ्यांना जागतिक दर्जाचे शिक्षण आणि मुलींना शैक्षणिकदृष्ट्या सक्षम करण्याच्या उद्देशाने ही संस्था स्थापन करण्यात आली होती. सध्या या संस्थेमार्फत विद्यार्थ्यांच्या शैक्षणिक, सामाजिक, आर्थिक, सांस्कृतिक, शारीरिक आणि मानसिक अशा सर्वांगीण उन्नतीसाठी अनेक उपक्रम राबवले जात आहेत.M.Chopade/R.Aghor/D.Rane
सोशल मिडियावर आम्हाला फॉलो करा@PIBMumbai /PIBMumbai /pibmumbai pibmumbai[at]gmail[dot]com
(
युवा व्यवहार आणि क्रीडा मंत्रालय
टारगेट ऑलिम्पिक पोडियम स्कीम  अंतर्गत तुर्की येथील अंटाल्या येथे ऑलिम्पिक सुवर्णपदक विजेता नीरज चोप्राच्या प्रशिक्षणाचा खर्च
नवी दिल्ली, 20 मार्च 2023
युवा व्यवहार आणि क्रीडा मंत्रालयाच्या  मिशन ऑलिम्पिक सेलने  ऑलिम्पिक सुवर्णपदक विजेता नीरज चोप्राच्या तुर्कीतील ग्लोरिया स्पोर्ट्स एरिना येथे 61 दिवसांच्या कालावधीसाठी प्रशिक्षण देण्याच्या प्रस्तावाला 16 मार्च रोजी मान्यता दिली.
टार्गेट ऑलिम्पिक पोडियम स्कीम  निधी अंतर्गत, गेल्या वर्षी देखील ग्लोरिया स्पोर्ट्स एरिना येथे प्रशिक्षणाचा लाभ घेतलेला नीरज चोप्रा यावर्षी 1 एप्रिल रोजी तुर्कीला जाणार असून 31 मे पर्यंत त्याचे तिथे वास्तव्य असेल.
टॉप्स निधीमध्ये नीरज, त्याचे प्रशिक्षक क्लॉस बारटोनिट्झ आणि त्याच्या फिजिओथेरपिस्टचे विमानाचे तिकीट, भोजन आणि वास्तव्याचा खर्च, वैद्यकीय विमा आणि स्थानिक वाहतूक खर्च यांचा समावेश असेल.
बैठकीदरम्यान एमओसी सदस्यांनी मंजूर केलेल्या इतर महत्त्वपूर्ण प्रस्तावांमध्ये गोल्फ सेट उपकरणे खरेदीसाठी आर्थिक सहाय्य आणि वैयक्तिक प्रशिक्षकाची नियुक्ती, कर्णबधिरांसाठीच्या ऑलिम्पिकमध्ये सुवर्ण पदक विजेती दिक्षा डागरसाठी फिटनेस आणि पोषण प्रशिक्षक आणि स्विस ओपन, स्पेन मास्टर्स आणि ऑर्लीन्स मास्टर्समध्ये सहभागाकरिता बॅडमिंटनपटू प्रियांशू राजवतला आणि ऑर्लेन पोलिश ओपन आणि स्लोव्हेनिया योनेक्स ओपनमध्ये भाग घेण्यासाठी बॅडमिंटनपटू शंकर मुथुसामीला आर्थिक सहाय्य यांचा समावेश आहे.
S.Thakur/V.Joshi/P.Malandkar
सोशल मिडियावर आम्हाला फॉलो करा:@PIBMumbai /PIBMumbai /pibmumbai pibmumbai[at]gmail[dot]com /PIBMumbai /pibmumbai
(Visitor Counter : 95
उपराष्ट्रपती कार्यालय
पशुधनात वाढ आणि शेतकऱ्यांचे उत्पन्न दुप्पट करण्यासाठी एकात्मिक कृषी व्यवस्था गरजेची-उपराष्ट्रपती
नवी दिल्ली, 24 एप्रिल 2019
पशुधनात वाढ करण्यासाठी आणि शेतकऱ्यांचे उत्पन्न दुप्पटीने वाढवण्यासाठी एकात्मिक कृषी व्यवस्थेला प्रोत्साहन देणे आवश्यक आहे असे मत उपराष्ट्रपती एम. व्यंकय्या नायडू यांनी व्यक्त केले. तिरुपती येथील श्री व्यंकटेश्वरा पशु वैद्यकीय महाविद्यापीठाच्या आठव्या दिक्षांत समारंभात ते बोलत होते.
अधिक समावेशक आणि शाश्वत कृषी व्यवस्था निर्माण करण्यासाठी शेतीला पशुधनाची जोड देणे आवश्यक आहे ही परंपरागत भारतीय कृषी पद्धत आहे, असेही त्यांनी सांगितले. कुक्कुटपालन, मत्स्यपालन, दुग्धविकास अशा जोडधंद्यातून शेतकऱ्यांचे उत्पन्न वाढेल, त्यादृष्टीने विद्यापीठांनी या सर्व संलग्न व्यवसायासाठी त्यांना मार्गदर्शन केले पाहिजे, अशी अपेक्षा त्यांनी व्यक्त केली. कृषी क्षेत्र आर्थिकदृष्ट्या लाभ देणारे ठरले तरच भारतातील युवक कृषी क्षेत्राकडे आकर्षित होतील, असे सांगत विद्यापीठांनी यासाठी प्रयत्न करायला हवेत, असे नायडू म्हणाले. आज देशात सकल राष्ट्रीय उत्पादनात कृषी क्षेत्राचा वाटा 17 टक्के आहे. याचे महत्व लक्षात घेत या क्षेत्राच्या विकासाकडे लक्ष द्यायला हवे यातून ग्रामीण भागात मोठी रोजगार निर्मितीही होईल, असे नायडू म्हणाले. आर्थिक स्थैर्यासाठी शेतकऱ्यांना वैविध्यपूर्ण व्यवसाय करायला मदत आणि प्रोत्साहन देणे ही सरकार, कृषी वैज्ञानिक आणि कृषी विज्ञान केंद्रांची जबाबदारी आहे, असे राष्ट्रपती म्हणाले.
N.Sapre/R.Aghor/P.Kor
(Visitor Counter : 51
ऊर्जा मंत्रालय
राष्ट्रीय औष्णिक ऊर्जा महामंडळाद्वारे देशभरात कोविड केअर सुविधांमधे वाढ
ऊर्जा मंत्रालयाच्या अखत्यारीतील राष्ट्रीय औष्णिक ऊर्जा महामंडळ ही भारतातील सर्वात मोठी एकात्मिक उर्जा कंपनी असून या मंडळाने गंभीर कोविड रुग्णांना सहाय्य करण्यासाठी, विविध राज्यांत 500 पेक्षा जास्त ऑक्सिजन सहाय्य असलेल्या खाटा आणि विलगीकरणाची सुविधा असलेल्या, 1100 पेक्षा जास्त खाटा उपलब्ध केल्या आहेत.
एनसीआर भागातील, बदरपुर, नोएडा आणि दादरी येथे कंपनीने ऑक्सिजनची सोय असलेले 200 बेड आणि 140 विलगीकरण बेडची सुविधा असलेली कोविड आरोग्य केंद्रे सुरू केली आहेत. याव्यतिरिक्त ओदिशातील सुंदरगड येथे 500 खाटांचे कोविड आरोग्य केंद्र सुरू केले आहे, जेथे 20 व्हेंटिलेटर पुरविण्यात आले आहेत.
महामंडळाने एनसीआरमध्ये यापूर्वी ऑक्सिजन निर्मितीच्या 11 प्रकल्पांसाठी आदेश दिले आहेत. याशिवाय महामंडळ अन्य राज्यात 8 वेगवेगळ्या ठिकाणी ऑक्सिजन निर्मिती प्रकल्प देखील स्थापित करीत आहे. याव्यतिरिक्त, महामंडळाने इतर राज्यांतील वेगवेगळ्या सरकारी रुग्णालयात ऑक्सिजन निर्मिती प्रकल्प स्थापित करण्यासाठी सहाय्य करत आहे.
याशिवाय दादरी, कोरबा, कनिहा, रामगुंडम, विंध्याचल, बारह आणि बदरपुर, येथे या आधीच कोविड आरोग्य केंद्रे कार्यरत झाली असून, उत्तर करनपुरा, बोंगाईगाव आणि सोलापूर येथील कोविड आरोग्यसेवा केंद्रांमध्ये एनटीपीसीद्वारे अतिरिक्त सुविधा सुरू करण्यात येणार आहेत. इतर रुग्णालय ऑक्सिजन सुविधांसह खाटांची संख्या वाढविण्याच्या मार्गावर आहे.
दरम्यान, एनटीपीसीने आपल्या 70,000 हून अधिक कर्मचारी आणि सहकामगार यांचे लसीकरण पूर्ण केले आहे. सर्व प्रकल्पांच्या ठिकाणी मोठ्या प्रमाणावर लसीकरण मोहीम सुरू आहे.
एनटीपीसीने अनेक प्रकल्पांच्या जागांवर देखील 18-44 वर्षे वयोगटातील पात्र असलेल्यांना कर्मचाऱ्यांचे लसीकरण सुरू केले आहे. संबंधित राज्य प्रशासनाच्या समन्वयाने एनटीपीसीच्या स्थानकांवर या लसीकरण मोहीमा हाती घेण्यात आल्या आहेत.
विशेष कृती दलाद्वारे समन्वयित केलेल्या ठिकाणांवरील रूग्णांच्या चांगल्या समन्वयासाठी भारतातील या सर्वात मोठ्या एकात्मिक उर्जा महामंडळाद्वारे 24X7 कंट्रोल रूम्स चालविल्या जात आहेत. हे विशेष कृती दल महामंडळात सूचीबध्द असलेल्या अथवा इतर अशा सर्व रूग्णालयातील खाटा आणि इतर उपचारांच्या सुविधांसाठी समन्वय साधण्यास मदत करत आहे. 24X7 कंट्रोल रूम्समधून दैनंदिन अहवाल आणि एमआयएससह औषधे, रुग्णालय उपकरणे तसेच इतर सेवांच्या खरेदीसाठी समन्वय साधण्यात येत आहे.
याखेरीज, कोविडच्या सर्व रूग्णांना उत्तम आरोग्यसेवा मिळाव्यात यासाठी एनटीपीसी, रुग्णालये आणि त्यांच्या वैद्यकीय पथकाशी समन्वय साधत आहे. एनटीपीसीने उर्जा मंत्रालय आणि आरोग्य मंत्रालयाशी सहकार्य केले आहे, जेणेकरुन आवश्यक परंतु दुर्मिळ औषधे आणि ऑक्सिजनसारख्या इतर आवश्यक वस्तूंची उपलब्ध होणे सहजसाध्य होऊ शकते.
पंतप्रधान कार्यालय
सेऊलमध्ये योनसेई विद्यापीठात महात्मा गांधींच्या अर्धपुतळ्याचे पंतप्रधानांच्या हस्ते अनावरण
नवी दिल्ली, 21 फेब्रुवारी 2019
पंतप्रधान नरेंद्र मोदी यांनी आज सेऊलमध्ये योनसेई विद्यापीठात महात्मा गांधींच्या अर्धपुतळ्याचे अनावरण केले.
प्रजासत्ताक कोरियाचे राष्ट्राध्यक्ष मून जे इन आणि प्रथम महिला किम जुंग सूक आणि संयुक्त राष्ट्रांचे माजी सरचिटणीस बान की मून उपस्थित होते.
योनसेई विद्यापीठात बापूंच्या अर्धपुतळ्याचे अनावरण करणे हा मोठा सन्मान असल्याचे पंतप्रधानांनी यावेळी सांगिले.
बापूंच्या 150व्या जयंतीवर्षात हे अनावरण होत आहे, हे आणखी विशेष असल्याचे पंतप्रधानांनी सांगितले.
दहशतवाद आणि हवामान बदल या मानवतेपुढे असलेल्या सध्याच्या दोन आव्हानांवर मात करण्यात बापूंचे विचार आणि आदर्श आपल्याला साहाय्यकारी ठरतील, असे पंतप्रधान म्हणाले.
आपल्या जीवनशैलीतून बापूंनी निसर्गासोबत कसे राहायचे आणि कशाप्रकारे आपण कार्बन उत्सर्जन कमी करु शकतो ते दाखवून दिले आहे. आपल्या पुढल्या पिढ्यांसाठी स्वच्छ आणि हरित वसुंधरेचे संवर्धन करणे आवश्यक असल्याचे त्यांनी दर्शवले आहे.
योनसेई विद्यापीठ हे दक्षिण कोरियातल्या अत्यंत प्रतिष्ठेच्या विद्यापीठांपैकी एक आहे.
दक्षिण कोरियाने जागतिक शांतीचे प्रतिक म्हणून महात्मा गांधींचा सन्मान केला आहे.
B.Gokhale/S.Kakade/D. Rane
(Visitor Counter : 122
वाणिज्य आणि उदयोग मंत्रालय
राष्ट्रीय सकल उत्पन्नात उत्पादन क्षेत्राचा सहभाग 20 टक्क्यांवर जाईल – केंद्रीय वाणिज्य मंत्री सुरेश प्रभू दोन दिवसीय भारत आर्थिक परिषदेचा शुभारंभ
मुंबई, 27 एप्रिल 2018
भविष्यात सकल राष्ट्रीय उत्पन्नात उत्पादन क्षेत्राचा सहभाग 20 टक्क्यांपर्यंत वाढेल असे केंद्रीय वाणिज्य आणि उद्योग मंत्री सुरेश प्रभू यांनी सांगितले. नवीन उद्योग भावी आर्थिक वाढीला चालना देतील, असे सांगून हे नवीन उद्योग निश्चित करण्यासाठी सरकार उद्योग क्षेत्राच्या सहकार्याने कार्य करेल, असे प्रभू यांनी स्पष्ट केले. जपान सोबतच्या सहकार्याचा उल्लेख करतांना अजून अस्तित्वातही न आलेल्या उद्योगांवर लक्ष केंद्रीत करण्याची गरज आहे, असे प्रभू यांनी सांगितले.
New industries will drive tomorrow’s growth, we need to focus on industries that are not even born: Commerce Minister @sureshpprabhu at India Economic Summit #IEC2018 pic.twitter.com/bue3csVuxe
— PIB in Maharashtra  April 27, 2018
सेवा क्षेत्र कायमच राष्ट्रीय अर्थव्यवस्थेच्या विकासाचा मजबूत घटक राहील, असे ते म्हणाले. कृषी क्षेत्राची उत्पादन क्षमता वाढवण्याबाबतही सरकार कार्य करत असल्याचे त्यांनी सांगितले. मुंबई शेअर बाजाराने आयोजित केलेल्या दोन दिवसाच्या भारत आर्थिक परिषद 2018 च्या शुभारंभ प्रसंगी ते मुंबईत बोलत होते.
‘नवीन भारत’ साकार होण्यासाठी आपण दर्जात्मक पैलूंकडे लक्ष देण्याची गरज आहे, असे प्रभू यांनी अधोरेखित केले. भारतीय उद्योजकतेला मिळालेल्या चालनेमुळे वाढीचा पुढील टप्पा प्रत्यक्षात येईल. कर आणि राष्ट्रीय सकल उत्पन्न यांच्यातील गुणोत्तरात सुधारणा करण्याची गरज आहे, असे ते म्हणाले. भारतात गुंतवणुकीसाठी प्रचंड क्षमता असून, परदेशी गुंतवणूकदार भारतात गुंतवणूक करायला उत्सुक असल्याचे त्यांनी सांगितले. सरकार लवकरच मालवाहतूक धोरण जाहीर करणार असल्याचे ते म्हणाले.
Addressed the gathering at India Economic Summit 2018 in Mumbai. Under the leadership of Hon. PM @narendramodi ji we are creating a new economic paradigm for #NewIndia @indfoundation @BSEIndia #IEC2018 pic.twitter.com/1XKBpQcXeI
— Suresh Prabhu  April 27, 2018
चीन बरोबर व्यापारी तूट असली, तरी ती कमी करण्यासाठी चीनसोबत करार केल्याचे प्रभू यांनी सांगितले.
2022 पर्यंत नव भारताच्या निर्मितीसाठी पंतप्रधान नरेंद्र मोदी यांच्या नेतृत्वाखालील सरकार कटीबद्ध असल्याचे केंद्रीय हवाई वाहतूक राज्यमंत्री जयंत सिन्हा यांनी सांगितले. भारताला राष्ट्रीय विकासासाठी, वाहन उद्योग आणि टेलकॉम सारख्या उद्योगांवर भर देण्याची गरज आहे. अश्या उद्योगांच्या क्षेत्रात स्पर्धा करत आपण बाजी मारली, तर उत्पादन क्षेत्रात मोठी झेप घेता येईल आणि त्यामुळे देशाची उल्लेखनीय प्रगती होईल, असेही सिन्हा यांनी स्पष्ट केले. भारताने शेत ईकोसिस्टीम क्षेत्रात आघाडी घेण्याची गरज असल्याचे ते म्हणाले.
नव भारताच्या निर्मितीसाठी सरकार कटीबद्ध असल्याचे सांगत, सरकारने गेल्या 4 वर्षात वस्तू सेवा कर, वित्त धोरण समिती, दिवाळखोरी कायदा, बँकींग क्षेत्र सुधारणा, थेट लाभ हस्तांतरण आदी सुधारणा हाती घेतल्याने अर्थव्यवस्थेला चालना मिळाल्याचे ते म्हणाले.
दरडोई राष्ट्रीय सकल उत्पन्नात 1 हजार 800 डॉलर्सवरुन 5400 डॉलर्स पर्यंत वाढ करण्याचे उद्दीष्ट साध्य करण्याची गरज आहे. पुढील 20 वर्षात सकल राष्ट्रीय उत्पन्नाचा विकास दर 7 टक्क्यांवर राहिला तरच हे लक्ष्य साध्य होईल, असे सिन्हा यांनी स्पष्ट केले.
B.Gokhale/J.Patankar/D.Rane
(Visitor Counter : 77